ตีแผ่ บจ.ดัง : TVI มาแล้วไป
คุณสิทธิชัย จาก อ.เมือง จ.นนทบุรี พูดถึงสถานการณ์ของหุ้น TVI หรือ บริษัท ประกันภัยไทยวิวัฒน์ จำกัด (มหาชน) มันเป็นอะไรที่พุดยากมากๆ เพราะหุ้นวิ่งขึ้นอย่างรวดเร็วแบบไม่ทันตั้งตัว จนทำให้ตัวเองรู้สึกเหมือนตกขบวนรถด่วนเที่ยวสำคัญ จึงอยากให้อาจารย์ช่วยประเมินสิ่งที่เกิดขึ้นในเที่ยวนี้จะจบลงแบบแฮปปี้เอ็นดิ้งไหม? เพราะผมยังรู้สึกกลัวๆ อยู่เลย แล้วคนอื่นจะไม่กลัวเหมือนผมเหรอครับ
1 ก.ย. 2560

ก่อนอื่นต้องเข้าใจพื้นฐานการลงทุนในตลาดหุ้นว่า กลไกที่เกิดขึ้น ณ เวลานี้เป็นเรื่องของความคิดเห็นที่ไม่เหมือนกัน จึงทำให้การซื้อขายเกิดขึ้นอย่างเป็นระบบ จึงไม่มีความจำเป็นต้องเอาความคิดของตัวเองไปเปรียบเทียบกับความคิดของคนอื่น
หากทุกคนคิดเหมือนกันไปหมดทุกเรื่อง กระบวนการซื้อขายก็คงไม่เกิดขึ้น
เหมือนกับกรณีของหุ้น TVI หรือ บริษัท ประกันภัยไทยวิวัฒน์ จำกัด (มหาชน) ซึ่งกำลังมีการถกเถียงกันอย่างกว้างขวาง ล้วนมาจากความเชื่อของนักลงทุนเป็นที่ตั้ง โดยผู้เล่นที่กระโจนเข้ามาไล่ราคาอย่างหนักหน่วง ก็มีความเชื่อว่า ผลประกอบการของบริษัทจะเติบโตอย่างมีนัยสำคัญ จึงมองราคาหุ้นในปัจจุบันต่ำเกินไปเมื่อเทียบกับความสามารถในการทำกำไรที่จะดีขึ้นในอนาคต
โดยทฤษฎีดังกล่าวได้แรงสนับสนุนจากผู้บริหาร คณะกรรมการกำกับและส่งเสริมการประกอบธุรกิจประกันภัย หรือ คปภ.  มองแนวโน้มประกันภัยในปี 2560  น่าจะมีเบี้ยรับรวมทั้งสิ้น 824,000  ล้านบาท เติบโต 6%  เป็นเบี้ยประกันชีวิตทั้งสิ้น 611,000  ล้านบาท เติบโต 7.63% และเบี้ยประกันวินาศภัย ทั้งสิ้น 213,000  ล้านบาท เติบโต 1.63% จากปีที่ผ่านมาภาพรวมประกันภัยมีเบี้ยรับรวม 777,000  ล้านบาท เติบโต 4.76%
อีกทั้งเมื่อดูผลประกอบการในช่วงครึ่งปีแรกของปี 60 ทำกำไรได้เกือบเท่ากับกำไรในปี 59 ย่อมเป็นแรงกระตุ้นให้นักลงทุนเข้ามาเล่นเก็งกำไรสั้นๆ ซึ่งเหตุการณ์แบบนี้เคยเกิดขึ้นให้เห็นมาแล้วในปี 56 ต่อเนื่องถึงปี 57  โดยจังหวะนั้นเป็นช่วงที่ TVI ทำกำไรได้อย่างโดดเด่น เลยเป็นแรงสนับสนุนให้นักลงทุนเข้ามาเล่นกันอย่างคึกคัก(ดูกราฟประกอบ)
(หน่วย:ล้านบาท)
สิ่งที่อาจารย์อยากเตือนผู้เล่นมีแค่ข้อมูลที่เรารู้กันทุกยุคทุกสมัยว่า ธุรกิจประกันภัยเป็นธุรกิจที่ทำกำไรได้ดีในบางปี แต่เมื่อใดที่มีการเคลมประกันภัยมากขึ้น ก็จะทำให้กำไรลดลงอย่างฮวบฮาบ จึงต้องรู้จักหาทางหนีทีไล่ตั้งแต่เนิ่นๆ นะครับ
สภาแมงเม่า : ดร.สมชาย
…
 
กราฟประกอบคอลัมน์ : Aspen, ราคาปิด ณ วันที่ 1 ก.ย.60